**Likumprojekta "Grozījumi Maksātnespējas likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt attīstības plānošanas dokumentos noteikto uzdevumu izpildi, rekomendāciju ieviešanu, pilnveidojot maksātnespējas jomas tiesisko regulējumu. Tas paredz regulējumu maksātnespējas procesa administratora (turpmāk – administrators) amata apliecības derīguma termiņa pagarināšanai, izmaiņas eksaminācijā, izmaksu kontrolē, "bezaktīvu maksātnespējas procesos". Precizēti gadījumi administratora atcelšanai un atstādināšanai. Likumprojekts stāsies spēkā vispārējā kārtībā, izņemot regulējumu par saīsinātā procesa kārtību. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ar Ministru kabineta 2019. gada 7. maija rīkojumu Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai" apstiprinātā Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 179.1. un 188.1. pasākums.2. Ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu" atbalstīto Maksātnespējas politikas attīstības pamatnostādņu 2016.–2020. gadam (turpmāk – pamatnostādnes) īstenošanas plāna (turpmāk – plāns)[[1]](#footnote-1) 2.9.2., 4.1.4., 4.5.1., 4.5.2., 4.5.3., 4.5.4., 4.8.1., 4.11.1. un 4.11.2. pasākums. 3. Starptautiskā Valūtas fonda 2019. gada novērtējuma par maksātnespējas sistēmu Latvijā (turpmāk – novērtējums)[[2]](#footnote-2) rekomendācijas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Par administratora profesijas tiesisko regulējumu – amata apliecības derīguma termiņa pagarināšana un izmaiņas administratora eksaminācijas procesa organizēšanā.****1.1.**Ar grozījumiem Maksātnespējas likumā, kas stājās spēkā 2017. gada 6. janvārī[[3]](#footnote-3) tika būtiski mainīts administratora profesijas tiesiskais regulējums, mainot administratoru "ienākšanu" profesijā un uzraudzības modeli. Ar minētajiem grozījumiem tika ieviests komplekss risinājums, kas nodrošināja administratora profesijas reformu, nododot administratoru kvalifikācijas pārbaudes funkciju valstij, vienlaikus paredzot stingrākas prasības administratora kvalifikācijai, reputācijai un profesionalitātei, kā arī ieviešot regulāru administratoru eksamināciju. Atbilstoši minēto grozījumu sākotnējās ietekmes novērtējuma ziņojumā (anotācijā) norādītajam, ieviešot regulāru kvalifikācijas eksāmenu, regulāri tiks ne vien pārbaudīta administratora darbība iepriekšējā periodā, bet arī pārbaudītas viņa zināšanas, kas veicinās viņu augstu profesionālo kvalifikāciju, tajā skaitā attiecībā uz jaunākajām tendencēm profesionālajā jomā.[[4]](#footnote-4) Regulārā administratoru kvalifikācijas pārbaude, kārtojot kvalifikācijas eksāmenu nostiprināta Maksātnespējas likuma 16.2 panta pirmajā daļā, atbilstoši kurai pēc iecelšanas amatā administrators reizi divos gados, skaitot no amatā iecelšanas dienas vai iepriekšējā kvalifikācijas eksāmena nokārtošanas dienas (turpmāk – kvalifikācijas periods), kārto kvalifikācijas eksāmenu. Atbilstoši Latvijas Republikas Uzņēmumu reģistra vestajā maksātnespējas reģistrā (turpmāk – maksātnespējas reģistrs) pieejamajai informācijai 2021. gada aprīlī amatā iecelti 167 administratori.[[5]](#footnote-5) Skaidrības labad gan norādāms, ka atbilstoši maksātnespējas reģistrā pieejamajai informācijai vienam no 167 administratoriem ir spēkā esošs sertifikāts un uz viņu attiecināms Maksātnespējas likuma pārejas noteikumos noteiktais regulējums par sertificēta administratora iecelšanu administratora amatā.Kopumā, vērtējot iepriekš minēto pasākumu kopumu, var secināt, ka tas stiprinājis administratora profesijā darbojošos personu kvalifikāciju, profesionalitāti un reputāciju. Administratora divu gadu kvalifikācijas periods vērtēts arī novērtējumā. Saskaņā ar tajā norādīto, Starptautiskais Valūtas fonds rekomendējis pagarināt administratoru amata apliecības divu gadu derīguma termiņu un ļaut likumīgi ieceltiem administratoriem pabeigt viņa lietvedībā esošās maksātnespējas procesa lietas. Starptautiskais Valūtas fonds norādījis, ka divu gadu amata apliecības derīguma termiņš nav optimāls, vienlaikus gan norādot, ka šādam termiņam nozīme ir pārejas no administratora sertificēšanas procesa uz administratoru amatā iecelšanas procesu nodrošināšanā. Vienlaikus novērtējumā norādīts, ka administratora kvalifikācijas pārbaude reizi divos gados ilgtermiņā var šo procesu padarīt apgrūtinošu un sarežģītu gan administratoriem, gan Maksātnespējas kontroles dienestam.[[6]](#footnote-6)Jautājums par Starptautiskā Valūtas fonda ieteikumu pagarināt administratora amata apliecības derīguma termiņu un ļaut likumīgi ieceltiem administratoriem pabeigt viņa lietvedībā esošās maksātnespējas procesa lietas tika skatīts 2020. gada 22. oktobrī Maksātnespējas jautājumu konsultatīvās padomes (turpmāk – Padome) sēdē (turpmāk – Padomes sēde). Padomes locekļi izteica atbalstu Starptautiskā Valūtas fonda novērtējumā minētajai rekomendācijai pagarināt administratora amata apliecības derīguma termiņu. Minētais jautājums atbilstoši Padomes lēmumam tika skatīts Maksātnespējas regulējuma pilnveidošanas darba grupas (turpmāk – Darba grupa) 2020. gada 5. novembra un 2020. gada 12. novembra sanāksmē.Savukārt minētā ieteikuma otrā daļa, tas ir, par tiesībām administratoram (pēc nesekmīgi nokārtota kvalifikācijas eksāmena) ļaut pabeigt viņa lietvedībā esošās maksātnespējas procesa lietas, neguva pārliecinošu atbalstu nedz no Padomes, nedz Darba grupas locekļiem. Lai gan atsevišķos gadījumos, kā to norādījis arī Starptautiskais Valūtas fonds, administratora maiņa varētu radīt problēmas maksātnespējas procesa efektivitātes nodrošināšanai, jāvērš uzmanība, ka administrators kvalifikācijas eksāmenu var kārtot atkārtoti, ja ar pirmo reizi nav izdevies to sekmīgi nokārtot. Tāpat jāņem vērā kvalifikācijas eksāmena mērķis – nodrošināt regulāru administratora kvalifikācijas pārbaudi. Ja administrators divas reizes kārtojot kvalifikācijas eksāmenu nav spējis to nokārtot sekmīgi, var rasties šaubas par administratora kvalifikāciju, attiecīgi arī spēju nodrošināt maksātnespējas procesa likumīgu un efektīvu norisi. Tādējādi var veidoties situācija, kurā šādu tiesību paredzēšana var nonākt pretrunā ar kvalifikācijas eksāmena mērķi.**1.2.** Lai nodrošinātu, ka turpmāk amata apliecība tiktu izdota uz pieciem gadiem (amata apliecības derīguma termiņš), nepieciešams pārejas posms no amata apliecības divu gadu derīguma termiņa uz tās piecu gadu derīguma termiņu. Atbilstoši spēkā esošajam regulējumam administratoram ir pienākums regulāri kārtot kvalifikācijas eksāmenu, pēc kura nokārtošanas tiek pagarināts izsniegtās amata apliecības derīguma termiņš. Kvalifikācijas eksāmens jānokārto līdz izsniegtās amata apliecības derīguma termiņa beigām. Kārtojot nākamo tuvāko kvalifikācijas eksāmenu, visi amatā ieceltie administratori, kas nokārtoja kvalifikācijas eksāmenu pirms iecelšanas amatā (pēc sertifikāta derīguma termiņa beigām), būs kārtojuši kvalifikācijas eksāmenus, ievērojot divu gadu kvalifikācijas periodu. Attiecībā uz iepriekš minēto jāvērš uzmanība, ka saistībā ar valstī izsludināto ārkārtējo situāciju šī kvalifikācijas eksāmena organizēšana ir atlikta. Vienlaikus tiem administratoriem, kas būs nokārtojuši ārkārtējās situācijas dēļ atlikto kvalifikācijas eksāmenu, amata apliecība tiks izsniegta uz diviem gadiem.Latvijas Republikas Uzņēmumu reģistra vestajā maksātnespējas reģistrā (turpmāk – maksātnespējas reģistrs) ir pieejami visu amatā iecelto administratoru amata apliecību aktuālie derīguma termiņi. Izvērtējot maksātnespējas reģistrā norādītos administratoriem izsniegto amata apliecību derīguma termiņus, pārejas regulējuma modelis tika izvēlēts, sadalot administratorus divās vienlīdz lielās grupās, vienlaikus iespējami izlīdzinot amatā nostrādāto periodu līdz nākamajam tuvākajam kvalifikācijas eksāmenam un pietuvinot to piecu gadu periodam. Proti, ar pārejas noteikumiem tiek noteikts, ka šobrīd ar Maksātnespējas kontroles dienesta direktora lēmumu izdoto un spēkā esošo amata apliecību derīguma termiņi administratoriem tiek pagarināti līdz 2024. gadam. Attiecīgi, lai gan faktiski divu gadu kvalifikācijas periodā izdotās amata apliecības derīguma termiņš būs beidzies, uz pārejas noteikumu pamata administrators būs tiesīgs turpināt pildīt amata pienākumus.Ievērojot iepriekš minēto, paredzēts Maksātnespējas likumu papildināt ar pārejas noteikumiem paredzot, ka administratori atbilstoši amata apliecību derīguma termiņiem tiek sadalīti divās grupās kvalifikācijas eksāmena kārtošanai ne vēlāk kā līdz 2024. gada aprīlim un ne vēlāk kā līdz 2024. gada oktobrim. Proti, atbilstoši pārejas noteikumiem tie administratori, kuri saskaņā ar šā likuma regulējumu ir iecelti administratora amatā un kuriem izsniegtās amata apliecības derīguma termiņa beigu datums atbilstoši Maksātnespējas kontroles dienesta direktora lēmumam ir līdz 2022. gada 31. martam, nākamo kvalifikācijas eksāmenu kārto ne vēlāk kā 2024. gada aprīlī un līdz tam turpina pildīt administratora pienākumus, pamatojoties uz šajā likumā noteiktajā kārtībā izdotās amata apliecības. Skaidrojot minēto pārejas noteikumu punktu norādāms, ka atbilstoši šim pārejas noteikumu punktam, kvalifikācijas eksāmens kārtojams visiem tiem administratoriem, kuriem amata apliecības derīguma termiņš beigsies laika posmā no šo grozījumu pieņemšanas dienas līdz 2022. gada 31. martam. Proti, tie administratori, kuriem atbilstoši Maksātnespējas kontroles dienesta direktora lēmumam amata apliecība izdota līdz 2021. gada 11. oktobrim, 2021. gada 22. decembrim, 2022. gada 1. martam un 2022. gada 4. martam. Attiecīgi šie administratori nākamo kvalifikācijas eksāmenu kārto ne vēlāk kā 2024 gada aprīlī un līdz tam turpina pildīt administratora pienākumus, pamatojoties uz Maksātnespējas likumā noteiktajā kārtībā izdotās amata apliecības. Savukārt tie administratori, kuri saskaņā ar šā likuma regulējumi ir iecelti administratora amatā un kuriem izsniegtās amata apliecības derīguma termiņa beigu datums atbilstoši Maksātnespējas kontroles dienesta direktora lēmumam ir laika posmā no 2022. gada 1. aprīļa līdz 2023. gada 31. martam, nākamo kvalifikācijas eksāmenu kārto ne vēlāk kā līdz 2024. gada oktobrim. Attiecīgi šis kvalifikācijas eksāmens kārtojams visiem tiem administratoriem, kuriem amata apliecības derīguma termiņš beigsies laika posmā no 2022. gada 1. aprīļa līdz 2023. gada 31. martam. Proti, tie administratori, kuriem atbilstoši Maksātnespējas kontroles dienesta direktora lēmumam amata apliecība izdota līdz 2022. gada 2. maijam, 2022. gada 27. jūnijam, 2022. gada 28. jūnijam un 2022. gada 3. oktobrim. Papildu vēršama uzmanība, ka šajā grupā ietilpst arī tie administratori, kuri vēl tikai kārtos to kvalifikācijas eksāmenu, kas pārcelts saistībā ar valstī izsludināto ārkārtējo situāciju. Šiem administratoriem amata apliecība tiks izsniegta uz diviem gadiem, attiecīgi līdz 2023. gada 19. februārim, ievērojot Maksātnespējas kontroles dienesta direktora lēmumā norādīto faktisko amata apliecības derīguma termiņu. Attiecīgi šis amata apliecības derīguma termiņš iekļaujas laika posmā līdz 2023. gada 31. martam, tādējādi šiem administratoriem kvalifikācijas eksāmens būs kārtojams ne vēlāk kā 2024. gada oktobrī un līdz tam turpina pildīt administratora pienākumus, pamatojoties uz Maksātnespējas likumā noteiktajā kārtībā izdotās amata apliecības. **1.3.** Atbilstoši Maksātnespējas likuma 16.2 panta astotajai daļai administrators, kurš objektīvu iemeslu dēļ nevarēja kārtot kvalifikācijas eksāmenu, kārto kvalifikācijas eksāmenu nākamajā tuvākajā kvalifikācijas eksāmena rīkošanas reizē. Šādā gadījumā Maksātnespējas kontroles dienesta direktors, pamatojoties uz administratora motivētu iesniegumu, pieņem lēmumu par administratora kvalifikācijas eksāmena kārtošanas termiņa pagarināšanu līdz nākamajai kvalifikācijas eksāmena rīkošanas reizei un administratoram ir tiesības pildīt administratora pienākumus, pamatojoties uz izsniegto amata apliecību. Administratoram, kurš objektīvu iemeslu dēļ nevarēja kārtot kvalifikācijas eksāmenu, ir tiesības kvalifikācijas periodā vienu reizi lūgt kvalifikācijas eksāmena kārtošanas termiņa pagarināšanu.Lai nodrošinātu tiesisko paļāvību un ievērotu samērīguma principu, arī attiecībā uz pārejas noteikumos paredzēto kvalifikācijas eksāmenu (kas tiks organizēts, lai nodrošinātu pāreju uz amata apliecības piecu gadu derīguma termiņu) tiek noteikts, ka, ja administrators uz to nevarēs ierasties objektīvu iemeslu dēļ, viņš to varēs kārtot nākamajā tuvākajā tā rīkošanas reizē. Vienlaikus līdzīgi kā noteikts Maksātnespējas likuma 16.2 panta astotajā daļā, arī, kārtojot pārejas noteikumos noteikto kvalifikācijas eksāmenu, lūgumu par kvalifikācijas eksāmena kārtošanas termiņa pagarināšanu objektīvu iemeslu dēļ administrators varēs iesniegt vienu reizi. Attiecīgi nākamajā tuvākajā kvalifikācijas eksāmena rīkošanas reizē administratoram būs pienākums kvalifikācijas eksāmenu kārtot. Piemēram, ja administratoram amata apliecības derīguma termiņš beidzas 2021. gada 11. oktobrī, atbilstoši likumprojektā piedāvātajam pārejas noteikumu regulējumam, viņam nākamais kvalifikācijas eksāmens jākārto ne vēlāk kā 2024. gada aprīlī. Ja administrators objektīvu apstākļu dēļ šo kvalifikācijas eksāmenu nekārto, viņam ir tiesības vērsties ar motivētu iesniegumu Maksātnespējas kontroles dienestā, lūdzot pagarināt kvalifikācijas eksāmena kārtošanas termiņu līdz nākamajai tuvākajai kvalifikācijas eksāmena rīkošanas reizei. Šāda tuvākā kvalifikācijas eksāmena rīkošanas reize konkrētajā piemērā būtu 2024. gada oktobrī. Papildus paredzēts, ka arī tie administratori, kuri, kārtojot kvalifikācijas eksāmenu 2024. gada aprīlī, būs saņēmuši negatīvu vērtējumu, atkārtoti kvalifikācijas eksāmenu varēs kārtot 2024. gada oktobrī, tas ir, nākamajā tuvākajā kvalifikācijas eksāmena rīkošanas reizē.Savukārt, lai pārejas posmā nodrošinātu to administratoru tiesības, kuri, kārtojot kvalifikācijas eksāmenu 2024. gada oktobrī, saņems negatīvu vērtējumu, nepieciešams paredzēt regulējumu, atbilstoši kuram Maksātnespējas kontroles dienestam tiek piešķirtas tiesības nepieciešamības gadījumā rīkot (izsludināt) papildu kvalifikācijas eksāmenu ne vēlāk kā sešu mēnešu laikā no iepriekšējā kvalifikācijas eksāmena norises dienas. Piemēram, administrators, kārtojot kvalifikācijas eksāmenu 2024. gada 1. oktobrī saņem negatīvu vērtējumu. Lai nodrošinātu viņa tiesības kārtot kvalifikācijas eksāmenu atkārtoti, nepieciešams organizēt papildu kvalifikācijas eksāmenu. Ievērojot piemērā norādītos apstākļus, administrators, kurš kvalifikācijas eksāmenu nebūs nokārtojis 2024. gada 1. oktobrī, to varēs kārtot ne vēlāk kā līdz 2025. gada 1. aprīlim.Vienlaikus var veidoties arī situācija, kurā pēc 2024. gada oktobra kvalifikācijas eksāmena nepieciešams organizēt vēl divus kvalifikācijas eksāmenus – 1) ja administrators 2024. gada oktobra kvalifikācijas eksāmenu nekārto, pastāvot objektīviem iemesliem, viņam ir tiesības kārtot kvalifikācijas eksāmenu nākamajā tuvākajā tā rīkošanas reizē; 2) negatīva vērtējuma saņemšanas gadījumā – viņam ir tiesības kārtot kvalifikācijas eksāmenu atkārtoti. Teorētiski var veidoties arī situācija, kurā kvalifikācijas eksāmens atkārtoti kārtojams tikai vienam administratoram. Ministru kabineta 2017. gada 30. maija noteikumos Nr. 288 "Maksātnespējas procesa administratora pretendentu apmācības, eksaminācijas kārtība, eksaminācijas komisijas darbības kārtība un maksātnespējas procesa administratoru amatā iecelšanas, atbrīvošanas, atcelšanas un atstādināšanas no amata un amata darbības apturēšanas kārtība" (turpmāk – Ministru kabineta noteikumi Nr. 288) paredzama kārtība administratora kvalifikācijas pārbaudei šādos gadījumos.Būtiski vērst uzmanību, ka šobrīd visiem administratoriem nav vienāds amata apliecības derīguma termiņa beigu datums, kas savukārt skaidrojams ar to, ka administratora amata apliecības termiņš tika pārņemts no iepriekš izsniegto sertifikātu derīguma termiņiem. Lai iespēju robežās salāgotu administratoriem izsniegto amata apliecību derīguma termiņus, kā arī ievērojot iepriekš norādīto, paredzēts, ka administratori kvalifikācijas eksāmenus 2024. gadā kārtos ne vēlāk kā līdz minētā gada aprīlim un oktobrim (ieskaitot). Līdz ar to paredzēts, ka administratoru amata apliecību derīguma termiņa sākuma datums būs attiecīgi 2024. gada kvalifikācijas eksāmenu norises dienu datumi (atkarībā no tā, kurā grupā administrators atbilstoši pārejas noteikumiem kārtos kvalifikācijas eksāmenu 2024. gada – ne vēlāk kā līdz aprīlim vai ne vēlāk kā līdz oktobrim).Piemēram, ja kvalifikācijas eksāmens norisināsies 2024. gada 1. aprīlī, pieņemot lēmumu par kvalifikācijas eksāmena nokārtošanu, administratoram amata apliecības termiņa sākuma datums tiks noteikts 2024. gada 1. aprīlis. Gadījumā, ja administrators kvalifikācijas eksāmenu ar pirmo reizi nenokārtos (būs nokārtojis to ar otro reizi) un gadījumā, ja administrators pārejas noteikumos noteikto kvalifikācijas eksāmenu pirmo reizi nekārtos objektīvu apstākļu dēļ, izdodot amata apliecību pēc kvalifikācijas eksāmena nokārtošanas, amata apliecības derīguma termiņa sākuma datums būs datums, kurā norisinājās tas kvalifikācijas eksāmens, kuru administratoram atbilstoši pārejas noteikumiem bija pienākums kārtot pirmo reizi.Šāda pieeja izvēlēta, lai izvairītos no dažādu administratora amata apliecību derīgumu termiņiem, kas ilgtermiņā var apgrūtināt kvalifikācijas eksāmenu rīkošanu. Tāpat administrators pārejas posmā, tas ir, līdz nokārto pārejas noteikumos noteikto kvalifikācijas eksāmenu nezaudē tiesības pildīt administratora amata pienākumus. Kārtojot jau nākamo kvalifikācijas eksāmenu (pēc piecu gadu kvalifikācijas perioda) līdzīgi kā šobrīd kvalifikācijas eksāmens būs kārtojams pirms administratora amata apliecības derīguma termiņa beigām.Attiecībā uz pārejas noteikumu kvalifikācijas eksāmena organizēšanu, lēmumu pieņemšanas kārtību un citiem šā kvalifikācijas eksāmena nodrošināšanas jautājumiem, piemērojami Ministru kabineta noteikumi Nr. 288.**1.4.**Atbilstoši Maksātnespējas likuma 17.3 pantam un 17.4 pantam administrators var tikt atstādināts no amata darbības veikšanas un viņa amata darbība var tikt apturēta. Abos iepriekš minētajos gadījumos administratoram ir ierobežojums pildīt administratora pienākumus.Līdz ar to ar pārejas noteikumiem nosakāms tas brīdis, kad kvalifikācijas eksāmens pārejai uz amata apliecības piecu gadu derīguma termiņu, jākārto tiem administratoriem, kuri atstādināti no amata darbības veikšanas un kuru amata darbība ir apturēta kvalifikācijas eksāmena rīkošanas laikā.Maksātnespējas likums paredz, ja kārtējā kvalifikācijas eksāmena kārtošanas laikā administratora amata darbība ir apturēta vai administrators ir atstādināts no amata darbības veikšanas, pamatojoties uz administratora motivētu iesniegumu, Maksātnespējas kontroles dienesta direktors var pieņemt lēmumu par kvalifikācijas eksāmena kārtošanas termiņa pagarināšanu uz laiku līdz nākamajai kvalifikācijas eksāmena rīkošanas reizei pēc administratora amata darbības apturēšanas vai atstādināšanas no amata termiņa beigām. Šādā gadījumā administratora amata darbību atjauno, pamatojoties uz Maksātnespējas kontroles dienesta direktora lēmumu, pēc kvalifikācijas eksāmena nokārtošanas (sk. Maksātnespējas likuma 16.2 panta ceturto daļu).Ievērojot minēto, likumprojekts paredz, ka pārejas noteikumos paredzēto kvalifikācijas eksāmenu kārto arī tie administratori, kuru amata darbība kvalifikācijas eksāmena rīkošanas laikā ir apturēta, vai kuri kvalifikācijas eksāmena rīkošanas laikā ir atstādināti no amata darbības veikšanas, ja administrators laikā, kad izsludināta pieteikšanās kvalifikācijas eksāmena kārtošanai, nav iesniedzis motivētu iesniegumu Maksātnespējas kontroles dienesta direktoram, lūdzot pagarināt kvalifikācijas eksāmena kārtošanas termiņu līdz nākamajai tuvākajai kvalifikācijas eksāmena rīkošanas reizei pēc amata darbības atjaunošanas.Tādējādi, no vienas puses, administratoram tiek nodrošināta iespēja kārtot kvalifikācijas eksāmenu, pastāvot ierobežojumam pildīt administratora pienākumus, un, no otras puses, administratoram tiek dota iespēja kārtot kvalifikācijas eksāmenu pēc ierobežojuma pildīt administratora pienākumus beigām.Vienlaikus, ja administrators, neskatoties uz ierobežojuma pildīt amata pienākumus pastāvēšanu, izvēlēsies kārtot kvalifikācijas eksāmenu, un to nokārtos, tad viņš uzreiz pēc ierobežojuma pildīt amata pienākumus beigām (pamats – Maksātnespējas kontroles dienesta direktora lēmums par amata darbības atjaunošanu) varēs atsākt pildīt amata pienākumus. Savukārt, ja kvalifikācijas eksāmenu ierobežojuma pildīt amata pienākumus pastāvēšanas laikā administrators nekārtos, jo Maksātnespējas kontroles dienesta direktors, pamantojoties uz viņa motivēta iesnieguma pamata būs pieņēmis lēmumu pagarināt kvalifikācijas eksāmena kārtošanas termiņu līdz nākamajai tuvākajai tā rīkošanai pēc ierobežojuma beigām, tad administrators būs tiesīgs atsākt pildīt amata pienākumus, pamatojoties uz Maksātnespējas kontroles dienesta direktora lēmumu, pēc kvalifikācijas eksāmena nokārtošanas.Ievērojot, ka ar šiem grozījumiem administratora kvalifikācijas periods tiks pagarināts vairāk kā divas reizes, var veidoties situācija, kurā nākamais tuvākais kvalifikācijas eksāmens administratoram, kuram būs zudis ierobežojuma pildīt administratora pienākumus pamats un Maksātnespējas kontroles dienesta direktors būs pagarinājis kvalifikācijas eksāmena kārtošanas termiņu, būs jākārto pēc vairākiem gadiem. Šāda situācija atsevišķos gadījumos var būt nesamērīga. Līdz ar to, lai administratoram nodrošinātu iespēju nokārtot kvalifikācijas eksāmenu saprātīgā laikā posmā pēc ierobežojuma pildīt amata pienākumus beigām, Maksātnespējas kontroles dienestam paredzētas tiesības nepieciešamības gadījumā organizēt papildu kvalifikācijas eksāmenus.Papildus norādāms, lai nepārprotami būtu skaidrs, kad administrators Maksātnespējas likuma 16.2 panta ceturtās daļas noteiktajos gadījumos var atsākt pildīt amata pienākumus, precizējama Maksātnespējas likuma 16.2 panta ceturtā daļa, paredzot, ja kārtējā kvalifikācijas eksāmena rīkošanas laikā administratora amata darbība ir apturēta vai administrators ir atstādināts no amata darbības veikšanas, administratoram ir tiesības kārtot kārtējo kvalifikācijas eksāmenu. Šādā gadījumā, ja administrators ir nokārtojis kvalifikācijas eksāmenu, viņš ir tiesīgs atsākt pildīt amata pienākumus pēc tam, kad Maksātnespējas kontroles dienesta direktors pieņēmis lēmumu par administratora atjaunošanu amatā. Ja kārtējā kvalifikācijas eksāmena kārtošanas laikā administratora amata darbība ir apturēta vai administrators ir atstādināts no amata darbības veikšanas, pamatojoties uz administratora motivētu iesniegumu, Maksātnespējas kontroles dienesta direktors var pieņemt lēmumu par kvalifikācijas eksāmena kārtošanas termiņa pagarināšanu uz laiku līdz nākamajai kvalifikācijas eksāmena rīkošanas reizei pēc administratora amata darbības apturēšanas vai atstādināšanas no amata termiņa beigām. Šādā gadījumā administratora amata darbību atjauno, pamatojoties uz Maksātnespējas kontroles dienesta direktora lēmumu, pēc kvalifikācijas eksāmena nokārtošanas. Savukārt, lai tiem administratoriem, kas kārtos kvalifikācijas eksāmenu pēc administratora amata darbības apturēšanas vai atstādināšanas no amata termiņa beigām būtu skaidrs, kā šajā gadījumā tiks rēķināts viņu amata apliecības derīguma termiņš, paredzēts noteikt, ka amata apliecības derīguma termiņa sākuma datums būs datums, kurā norisinājās tas kvalifikācijas eksāmens, kuru administratoram bija pienākums kārtot atbilstoši 16.2 panta pirmajā daļā noteiktajam kvalifikācijas periodam.Tāpat norādāms, ka ievērojot to, ka tiek mainīts amata apliecības izdošanas derīguma termiņš, proti, kvalifikācijas periods pēc būtības, no Maksātnespējas likuma 16.2 panta piektās daļas svītrojama atsauce uz konkrētiem datumiem, līdz kuriem kvalifikācijas eksāmeni organizējami. Savukārt 16.2 panta piektā daļa izsakāma jaunā redakcijā, paredzot, ka kvalifikācijas eksāmenu organizē un tā norisi nodrošina Maksātnespējas kontroles dienests, ievērojot šā panta pirmajā daļā noteikto kvalifikācijas periodu, kā arī paredzot, ja administrators tiek atjaunots amatā un viņš atbilstoši šā panta ceturtajai daļai bija iesniedzis iesniegumu par kvalifikācijas eksāmena kārtošanas termiņa pagarināšanu uz laiku līdz nākamajai kvalifikācijas eksāmena rīkošanas reizei pēc administratora amata darbības apturēšanas vai atstādināšanas no amata termiņa beigām, Maksātnespējas kontroles dienests var reizi gadā rīkot papildu kvalifikācijas eksāmenu, ja līdz tuvākā plānotā kvalifikācijas eksāmena norisei ir vairāk nekā gads un seši mēneši no administratora amata darbības apturēšanas vai atstādināšanas no amata termiņa beigām. Minētais regulējums nodrošina samērīgumu, jo, ja administratoram zūd ierobežojums pildīt amata pienākums un iepriekš viņam bijis pagarināts kvalifikācijas eksāmena kārtošanas termiņš līdz nākamajai tuvākajai tā rīkošanas reizei, ievērojot kvalifikācijas perioda pagarināšanu, nākamais tuvākais kvalifikācijas eksāmens var norisināties pat pēc vairākiem gadiem. Līdz ar to tiek paredzētas Maksātnespējas kontroles dienesta tiesības organizēt papildu eksāmenu. **1.5.**Saskaņā ar Maksātnespējas likuma 16.2 panta otro daļu kvalifikācijas eksāmena kārtošanas priekšnosacījums ir kvalifikācijas pilnveides pasākumu apmeklējumi 32 akadēmisko stundu apmērā kārtējās amata apliecības derīguma termiņa laikā līdz brīdim, kad tiek iesniegts iesniegums par pieteikšanos kvalifikācijas eksāmenam. Ievērojot to, ka ar likumprojektā paredzētajiem grozījumiem vairāk kā divas reizes pagarināts administratora amata apliecības derīguma termiņš, kā arī to, ka kvalifikācijas pārbaude norisināsies reizi piecos gados, vēl būtiskāka loma ir administratora kvalifikācijas pilnveidei. Līdz ar to likumprojekts paredz palielināt apmeklēto kvalifikācijas pilnveides pasākumu akadēmisko stundu skaitu – no 32 uz 64 akadēmiskajam stundām.Savukārt attiecībā uz pārejas noteikumos noteiktā kvalifikācijas eksāmena kārtošanas priekšnosacījuma par kvalifikācijas pilnveides pasākumu apmeklējumu izpildi noteikts, ka tie kvalifikācijas pilnveides pasākumi, kurus administrators apmeklējis no pēdējā kvalifikācijas perioda sākuma līdz dienai, kad stājās spēkā šā likuma noteikumi par kvalifikācijas eksāmena kārtošanu saskaņā ar pārejas noteikumu 71. un 72. punktu, ir ņemami vērā, izlemjot jautājumu par kvalifikācijas eksāmena kārtošanas priekšnosacījumu izpildi.**1.6.**Atbilstoši Maksātnespējas likuma 16.1 panta pirmajai daļai personas, kuras vēlas ieņemt administratora amatu, pārbauda eksaminācijas komisija, kuru ieceļ tieslietu ministrs. Eksaminācijas komisijas sastāvā ir pa vienam pārstāvim no Tieslietu ministrijas, Maksātnespējas kontroles dienesta, augstskolu akadēmiskā personāla un biedrības "Latvijas Sertificēto maksātnespējas procesa administratoru asociācija" (turpmāk – Administratoru asociācija). Eksaminācijas komisijā iekļauj arī Tieslietu padomes noteiktu rajona (pilsētas) tiesas tiesnesi un Padomes deleģētu nevalstiskās organizācijas pārstāvi. Eksaminācijas komisijā iekļautais Ievērojot Maksātnespējas likumā noteikto, Administratoru asociācijas pārstāvim eksaminācijas komisijā kā administratoram ir pienākums regulārās kvalifikācijas pārbaudes ietvaros kārtot kvalifikācijas eksāmenu.Līdz ar to reizē, kad kvalifikācijas eksāmens kārtojams Administratoru asociācijas pārstāvim, nepieciešams veikt grozījumus tieslietu ministra rīkojumā par eksaminācijas komisiju. Lai novērstu praksē konstatēto administratīvā sloga pieaugumu gadījumos, kad eksaminācijas komisijas loceklim – administratoram, ir jākārto kvalifikācijas eksāmens, likumprojekts paredz papildināt Maksātnespējas likuma 16.2 pantu, paredzot, ka Administratoru asociācijas pārstāvis eksaminācijas komisijā ir atbrīvots no kvalifikācijas eksāmena kārtošanas. Vienlaikus šādam atbrīvojumam paredzēti nosacījumi – administrators eksaminācijas komisijā darbojies nepārtraukti vismaz divus gadus pirms dienas, kad Maksātnespējas kontroles dienestā iesniegts iesniegums par amata apliecības derīguma termiņa pagarināšanu un vienlaikus viņš apliecina, ka ir apmeklējis kvalifikācijas pilnveides pasākumus Maksātnespējas likuma 16.2 panta otrajā daļā noteiktajā apmērā. Ministru kabineta noteikumos Nr. 288 nosakāma kārtība, kādā eksaminācijas komisijā iekļautais Administratoru asociācijas pārstāvis Maksātnespējas kontroles dienestā iesniedz apliecinājumus par apmeklētajiem kvalifikācijas pilnveides pasākumiem un kārtību, kādā tiek pagarināts konkrētā eksaminācijas komisijas locekļa amata apliecības derīguma termiņš.**2. Izmaiņas administratora eksāmena tiesiskajā regulējumā.**Papildus kvalifikācijas eksāmena organizēšanai, normatīvie akti noteic, ka Maksātnespējas kontroles dienests ne retāk kā reizi divos gados organizē administratora eksāmenu.[[7]](#footnote-7) Attiecīgi līdz šim jaunu administratoru uzņemšana profesijā notikusi samērā mehāniska procesa ietvaros, tas ir, ne retāk kā reizi divos gados organizējot administratora eksāmenu. Ar likumprojektu iecerēts vērtēt administratora eksāmena organizēšanas nepieciešamību, piemēram, vērtējot izmaiņas ekonomiskajos procesos, profesijā esošo administratoru noslodzi u.c. objektīvi apzināmus apstākļus un rādītājus. Savukārt jautājumu par administratora eksāmena organizēšanu plānots nodot izlemšanai Padomei.Atbilstoši Ministru kabineta 2007. gada 27. novembra noteikumiem Nr. 799 "Maksātnespējas jautājumu konsultatīvās padomes nolikums" Padome ir konsultatīva un koordinējoša starpnozaru institūcija, kuras darbības mērķis ir konsultēt tieslietu ministru maksātnespējas jomas attīstības jautājumos, kā arī veicināt politikas veidošanu un īstenošanu maksātnespējas jautājumos. Ievērojot Padomes funkcijas, tostarp, sekmēt vienotas valsts politikas izstrādi un īstenošanu maksātnespējas jautājumos, kā arī izvērtēt citu jomu ietekmi uz maksātnespējas jautājumu risināšanu, un tās plašo sastāvu, plānots, ka jautājumu par administratora eksāmena organizēšanu lems Padome. Likumprojekts paredz papildināt Maksātnespējas likumu ar jaunu normu, atbilstoši kurai administratora eksāmens organizējams, pamatojoties uz Padomes lēmumu pēc Padomes locekļa vai Maksātnespējas kontroles dienesta direktora ierosinājuma. Kārtība, kādā tiek paziņots par Padomes lēmumu, kā arī termiņus, kādā Maksātnespējas kontroles dienestam pēc Padomes lēmuma jāizsludina pieteikšanās administratora eksāmena kārtošanai, nosakāma Ministru kabineta noteikumos Nr. 288. Atbilstoši Maksātnespējas likuma 15. panta pirmajai daļai administratora eksāmena kārtošanas priekšnosacījums ir apmācības kursa noklausīšanās un attiecīgs apmācības kursa organizatoru izsniegts apliecinājums. Apliecinājums par apmācības kursa noklausīšanos ir derīgs divus gadus pēc tā izsniegšanas. Šāds apliecinājuma derīguma termiņš saistāms ar to, ka šobrīd Ministru kabineta noteikumi Nr. 288 paredz, ka administratora eksāmens organizējams ne retāk kā reizi divos gados (5. punkts). Atsakoties no regulāras administratora eksāmena organizēšanas, nav nepieciešams Maksātnespējas likumā atstāt regulējumu par apmācību apliecinājuma derīguma termiņu. Ievērojot minēto no Maksātnespējas likuma tiks izslēgts regulējums par apmācību apliecinājuma derīguma termiņu.**3. Maksātnespējas procesa izmaksu kontroles mehānismi.**Maksātnespējas likums paredz, ka juridiskās personas maksātnespējas procesa izdevumus veido juridiskās personas maksātnespējas procesa izdevumi un administratora atlīdzība. Atbilstoši Maksātnespējas likuma 170. panta otrajai daļai juridiskās personas maksātnespējas procesa izdevumos iekļauj: 1) atlīdzību pieaicinātajiem speciālistiem; 2) izdevumus parādnieka mantas uzturēšanai; 3) izdevumus sludinājumu ievietošanai, izsoļu organizēšanai, norēķinu konta atvēršanai, apkalpošanai un slēgšanai, izdevumus par notāra un pasta pakalpojumiem; 4) izdevumus, kas saistīti ar lietu nodošanu arhīvā; 5) komandējumu izdevumus; 6) izdevumus to līgumu izpildes turpināšanai, kuri nav izbeigti likumā noteiktajos gadījumos, kā arī to līgumu izpildei, kurus juridiskās personas maksātnespējas procesa laikā administrators noslēdzis ar trešajām personām; 7) izdevumus, kas saistīti ar parādnieka likvidāciju, ieskaitot videi bīstamo atkritumu izvešanu, pārstrādi un apglabāšanu; 8) kārtējo nodokļu un nodevu maksājumus par laikposmu no dienas, kad pasludināts juridiskās personas maksātnespējas process; 9) izdevumus, kas saistīti ar trešajām personām piederošās mantas uzturēšanu līdz tās nodošanai šīm personām; 10) izdevumus, kas pamatoti un saistīti ar konkrētā juridiskās personas maksātnespējas procesa nodrošināšanu; 11) izdevums, kas radušies kreditoram, parādnieka vārdā ceļot prasību pret šā parādnieka valdes locekļiem, ja prasība ir apmierināta un atgūtā manta ir vismaz tiesas izdevumu apmērā un 12) sprieduma izpildes izdevumus.Atbilstoši Maksātnespējas kontroles dienesta 2019. gada ziņojumā norādītajam administratoru darbībās 2019. gadā konstatēti pārkāpumi maksātnespējas procesa izmaksu jautājumos – kreditoru sapulcē netiek apstiprinātas maksātnespējas procesa izmaksas, netiek sasaukta kreditoru sapulce, kad maksātnespējas procesa izdevumi pārsnieguši 5 % no aktīvu atsavināšanas ieņēmumu kopsummas, kreditoru prasījumus segts pirms visu procesa izmaksu segšanas, nodrošinātajam kreditoram netiek izmaksāti naudas līdzekļus.[[8]](#footnote-8) Tieslietu ministrija kā maksātnespējas jomas politikas veidotāja, 2018. gadā bija sagatavojusi un Latvijas Republikas Saeimā iesniegusi priekšlikumus likumprojektam "Grozījumi Maksātnespējas likumā" (reģ. Nr. 653/Lp13),[[9]](#footnote-9) tostarp piedāvājot risinājumus maksātnespējas procesu izmaksu kontroles mehānismu stiprināšanai. Minētie priekšlikumi 2018. gadā netika skatīti pēc būtības. Turpinot darbu pie maksātnespējas procesa izmaksu jautājuma, Tieslietu ministrija 2020. gada 8. oktobrī Darba grupā piedāvāja atkārtoti skatīt minētos priekšlikumus, noskaidrojot to aktualitāti un nepieciešamību tos virzīt vēlreiz izskatīšanai likumdevējam. **3.1.** Praksē ir konstatēti gadījumi, kad administrators maksātnespējas procesos nolemj pieaicināt speciālistus tādu jautājumu risināšanai, ko administrators, ņemot vērā savu kompetenci un profesionālo kvalifikāciju, varētu risināt patstāvīgi. Piemēram, administrators nolemj pieaicināt speciālistus pārstāvības nodrošināšanai tiesvedībās, kad pārstāvībai nav nepieciešamas specifiskas, ar administratora profesionālo darbību nesaistītas zināšanas un pieredze. Problēmas pastāv arī gadījumos, kad administrators nolemj pieaicināt kā speciālistus maksātnespējas procesā ar sevi saistītas personas, piemēram, citu administratoru, ar kuru administrators praktizē vienā prakses vietā. Šādos gadījumos var rasties pamats apšaubīt to, ka administrators ir veicis darbības, lai konkrētā jautājuma risināšanai pieaicinātu kompetentāko speciālistu. Tāpat šādos gadījumos nevar izslēgt iespēju, ka šāda speciālista piesaistīšanai patiesais iemesls ir speciālistam paredzētās atlīdzības novirzīšana neparedzētiem mērķiem, pakalpojumu izpildot formāli, vai neizpildot vispār.Saskaņā ar Maksātnespējas likuma 20. panta pirmās daļas 7. un 8. punktu administratora pienākumus konkrētajā maksātnespējas procesā administrators nevar uzņemties un pildīt, ja administrators ir personiski ieinteresēts maksātnespējas procesa lietā vai ir citi apstākļi, kas rada pamatotas šaubas par viņa objektivitāti, vai arī administrators maksātnespējas procesā pilda ar administratora pienākumiem saistītas darbības, kurās viņš pats, viņa laulātais vai personas, kas ir ar administratoru radniecības vai svainības attiecībās līdz otrajai pakāpei, vai viņa darījumu partneri ir vai varētu būt personiski vai mantiski ieinteresēti. Līguma slēdzēja puses identificēšana ir būtisks apsvērums, arī lai konstatētu apstākļus, kas administratoram liedz pildīt pienākumus maksātnespējas procesā.Atbilstoši spēkā esošajam Maksātnespējas likuma regulējumam darījumam par speciālistu pieaicināšanu maksātnespējas procesa ietvaros nav paredzēta obligāta rakstveida forma un attiecīgi nav paredzētas šāda darījuma satura minimālās prasības. Neesot prasībai par šāda darījuma rakstveida formu un minimālajām prasībām šo darījumu saturam, ne vienmēr ir iespējams pārbaudīt, par kādu darbību veikšanu speciālistam bijusi paredzēta atlīdzība, kā arī nav iespējams pārbaudīt, vai pieaicinātais speciālists minētās darbības faktiski veicis. Ja minētie fakti nav zināmi, Maksātnespējas kontroles dienestam un citām maksātnespējas procesā iesaistītajām personām ir ierobežotas iespējas konstatēt gadījumus, kad speciālista pieaicināšanas patiesais mērķis ir speciālistam paredzētās atlīdzības novirzīšana neparedzētiem mērķiem, pakalpojumu izpildot formāli, vai neizpildot vispār.Līdz ar to Maksātnespējas likuma 67. pants un 138. pants papildināms ar regulējumu, ka darījumi par speciālista pieaicināšanu ir slēdzami rakstveidā, un tajos jānorāda vismaz šādas ziņas: darījuma puses, darbības, par kuru veikšanu speciālistam paredzēta atlīdzība, kā arī speciālistam noteiktās atlīdzības apmērs.**3.2.** Maksātnespējas likuma 115. panta ceturtajā daļā noteikts, ka pēc tam, kad izsolē pārdota parādnieka manta, tiesa apstiprinājusi nekustamā īpašuma izsoles aktu vai pieņēmusi lēmumu reģistrēt īpašuma tiesības uz kreditora vārda, kas ir paziņojis par gribu mantu paturēt, administrators sagatavo aprēķinu, kurā norāda izsoles izdevumus, atlīdzību par izsoles rīkošanu, pievienotās vērtības nodokli, ja izsoles cena ar to apliekama, kārtējos nodokļu maksājumus, kas veicami par šo parādnieka mantu par laikposmu no dienas, kad pasludināts maksātnespējas process, līdz tā mēneša pēdējam datumam, kurā stājies spēkā tiesas nolēmums, ar kuru apstiprināta parādnieka mantas izsole, un kreditoriem izmaksājamo summu. No Maksātnespējas likuma regulējuma izriet, ka nodrošinātais kreditors maksātnespējas procesā sava prasījuma apmierinājumu saņem no ieķīlātās mantas pārdošanas, respektīvi, no ieķīlātās mantas pārdošanas iegūtie naudas līdzekļi pienākas vienīgi nodrošinātajam kreditoram un nav proporcionāli jādala ar pārējiem kreditoriem. Maksātnespējas procesā pastāv izdevumu kategorija, kas tiek segta no naudas līdzekļiem, kas iegūti, pārdodot ieķīlāto mantu. Tādēļ, ja maksātnespējas procesa izmaksas ir vērstas uz nodrošinātā kreditora prasījuma apmierināšanu, tad šo izmaksu segšanas avotam būtu jābūt naudas summai, kas iegūta no ieķīlātās mantas realizācijas. Attiecīgi līdzekļi, kas nav ieķīlāti, tiek novirzīti to izmaksu segšanai, kas potenciāli ir vērstas uz nenodrošināto kreditoru prasījumu apmierināšanu. Praksē konstatēts, ka Maksātnespējas likuma normu piemērotājiem nav vienotas izpratnes par izsolē pārdotā par nodrošinājumu kalpojošā nekustamā īpašuma uzturēšanas izmaksu segšanu. Proti, ir atšķirīgs viedoklis, ka izsoles izdevumos nav iekļaujami maksājumi, kas tieši nepieciešami mantas uzturēšanai, jo Maksātnespējas likuma 115. panta ceturtajā daļā skaidri noteiktas aprēķinā iekļaujamās pozīcijas un likumdevējs ar izsoles izdevumiem nav paredzējis īpašuma uzturēšanas izmaksas. Līdz ar to Maksātnespējas likumā nepieciešams precizēt, ka izsoles aprēķinā ir norādāmi izdevumi, kas nepieciešami par nodrošinājumu kalpojošās mantas uzturēšanai, kas tādējādi tiek segti no parādnieka mantas realizācijas iegūtajiem līdzekļiem.**3.3.** Saskaņā ar Maksātnespējas likuma 170. panta pirmās daļas 1. punktu ar juridiskās personas maksātnespējas procesa nodrošināšanu saistītie šā procesa izdevumi, izņemot izdevumus, kas saistīti ar mantu, kura kalpo par nodrošinājumu, kā arī parādnieka saimnieciskās darbības turpināšanas pilnā vai ierobežotā apmērā nodrošināšanu, ja kreditoru sapulce tos nav atzinusi par pamatotiem, nedrīkst pārsniegt piecu procentu apmēru no mantas novērtējuma, ja ir sastādīts mantas pārdošanas plāns. Atbilstoši minētā panta pirmās daļas 2. punktam, ja maksātnespējīgajai juridiskajai personai nav aktīvu un ir sastādīts ziņojums par mantas neesamību, ar procesa nodrošināšanu saistītie izdevumi nedrīkst pārsniegt juridiskās personas maksātnespējas procesa depozīta apmēru, kas šobrīd ir 1000 *euro*.[[10]](#footnote-10)Saskaņā ar spēkā esošo regulējumu, ja, piemēram, juridiskās personas maksātnespējas procesā parādnieka manta ir novērtēta 1000 *euro* apmērā, tad ar juridiskās personas maksātnespējas procesa nodrošināšanu saistītie šā procesa izdevumi nedrīkst pārsniegt 50 *euro*. Tiklīdz izmaksas pārsniedz piecu procentu apmēru no juridiskās personas mantas novērtējuma, ir nepieciešams sasaukt kreditoru sapulci. Tādējādi, ja izmaksas ir, piemēram, 60 *euro*, jāsasauc kreditoru sapulce. Līdz ar to nepieciešami grozījumi Maksātnespējas likumā, precizējot ar juridiskās personas maksātnespējas procesa nodrošināšanu saistīto izdevumu apmēru, kas nav jāsaskaņo kreditoru sapulcē. Proti, nosakot, ka izmaksas nedrīkst pārsniegt procesā iemaksāto depozītu plus piecu procentu apmēru no mantas novērtējuma.Papildu norādāms, ka attiecībā uz novērtējuma rekomendāciju – iespēju izvairīties no pārmērīgiem izdevumiem, tiesību aktos nosakot, ka maksimālo izdevumu summu var mainīt tikai ar kreditoru vienprātīgu piekrišanu, – norādāms, ka pēc būtības šāds tiesiskais regulējums jau šobrīd izriet no Maksātnespējas likuma. Proti, Maksātnespējas likuma 89. panta 3. punkts paredz kreditoru sapulcei tiesības pieņemt lēmumu par maksātnespējas procesa izdevumu atzīšanu par pamatotu. Savukārt Maksātnespējas likuma 170. panta pirmā daļa paredz, ja kreditoru sapulce juridiskās personas maksātnespējas procesa izdevumus nav atzinusi par pamatotiem, tie nedrīkst pārsniegt: 1) piecu procentu apmēru no mantas novērtējuma, ja ir sastādīts mantas pārdošanas plāns un 2) juridiskās personas maksātnespējas procesa depozīta apmēru, ja ir sastādīts ziņojums par mantas neesamību.**4. Juridiskās personas maksātnespējas procesa pabeigšana saīsinātā procesa kārtībā.**Kā iepriekš norādīts, atbilstoši Maksātnespējas likumam juridiskās personas maksātnespējas procesa izmaksas sastāda maksātnespējas procesa izdevumi un administratora atlīdzība. Atbilstoši Maksātnespējas likuma 169. panta pirmajai daļai par administratora pienākumu veikšanu juridiskās personas maksātnespējas procesā administrators saņem atlīdzību no parādnieka mantas, izņemot šajā likumā minētos gadījumus. Savukārt minētā panta otrajā daļā paredzēti veidi, kādos var noteikt administratora atlīdzības apmēru. Proti, 1) Maksātnespējas likuma 62. panta pirmajā daļā minētā depozīta apmērā par darbu no iecelšanas dienas līdz parādnieka mantas pārdošanas plāna vai ziņojuma par parādnieka mantas neesamību sastādīšanai un 10 procenti no naudas līdzekļiem no atgūtās mantas, kuri atgūti līdz parādnieka mantas pārdošanas plāna vai ziņojuma par parādnieka mantas neesamību sastādīšanai; 2) divu minimālo mēnešalgu apmērā, ko sedz no parādnieka mantas, papildus 1. punktā noteiktajai atlīdzībai, ja parādnieks pēc pēdējā noslēgtā finanšu gada datiem Maksātnespējas likuma 169. panta 1.1 daļas kritērijiem; 3) ja pēc parādnieka mantas pārdošanas plāna sastādīšanas maksātnespējas process tiek turpināts, jo šo procesu ir iespējams finansēt no parādnieka līdzekļiem, administratora atlīdzība no parādnieka neieķīlātās mantas pārdošanas, kā arī no atgūtās parādnieka mantas ir 10 procenti no summas, kas paredzēta izmaksai kreditoriem. Administrators ar kreditoru sapulci vai citu maksātnespējas procesa izmaksu finansētāju var vienoties arī par citu atlīdzības apmēru un segšanas kārtību; 4) ja pēc tam, kad ir sastādīts ziņojums par parādnieka mantas neesamību, maksātnespējas process tiek turpināts, jo ir panākta vienošanās par šā procesa izmaksu finansēšanu atbilstoši Maksātnespējas likuma 168. panta trešajai daļai, par administratora atlīdzības apmēru un segšanas kārtību administrators vienojas ar maksātnespējas procesa izmaksu finansētāju un 5) ja juridiskās personas maksātnespējas procesa laikā tiek turpināta saimnieciskā darbība, – viens procents no neto apgrozījuma, bet ne vairāk kā divu minimālo mēnešalgu apmērā mēnesī. Administrators pēc kreditoru prasījumu reģistra sastādīšanas kreditoru sapulcē var vienoties ar kreditoriem par citu atlīdzības apmēru.Atbilstoši Maksātnespējas likumam primāri administratora atlīdzība tiek segta no parādnieka mantas. Pēc būtības administratora atlīdzība ir tiešā veidā atkarīga no parādnieka finansiālā stāvokļa, tas ir, jo vairāk parādnieka īpašumā ir maksātnespējas procesa ietvaros realizējamu aktīvu, jo lielāka ir atgūtā naudas summa, no kuras savukārt tiek segti gan kreditoru prasījumi, gan izmaksāta administratora atlīdzība. No brīža, kad administrators tiek iecelts konkrētā juridiskās personas maksātnespējas procesā, administratoram jāveic virkni dažādu darbību, lai apzinātu parādnieka finansiālo un mantisko stāvokli. Atbilstoši Maksātnespējas likuma 65. pantam pēc juridiskās personas maksātnespējas procesa pasludināšanas administrators, tostarp pieņem lēmumu par parādnieka pārstāvja noteikšanu, uzsāk parādnieka dokumentu un mantas pilnu inventarizāciju un sastāda parādnieka bilanci, ņem savā pārvaldījumā visu parādnieka mantu, kā arī parādnieka valdījumā vai turējumā esošo trešajām personām piederošo mantu, sniedz kreditoriem un Maksātnespējas kontroles dienestam savas darbības pārskatu, atgūst debitoru parādus un veic tiesiskas darbības citas parādnieka mantas atgūšanai, vēršas Maksātnespējas kontroles dienestā ar iesniegumu par darbinieku prasījumu apmierināšanu, izvērtē un ceļ tiesā prasības pret juridiskās personas pārvaldes institūciju locekļiem un kapitālsabiedrības dalībniekiem (akcionāriem) par viņu nodarīto zaudējumu atlīdzību, kā arī pret personālsabiedrības personiski atbildīgajiem biedriem sakarā ar viņu pienākumu ar savu mantu atbildēt par personālsabiedrības saistībām, pieprasa, lai parādnieka dalībnieki (akcionāri) izpilda savas saistības attiecībā uz parādnieka pamatkapitālu vai citu mantu, un iesniedz tiesai prasības par šādu saistību izpildi, veic parādnieka mantas novērtēšanu u.c. darbības.Atbilstoši spēkā esošajam regulējumam, pēc tam, kad, tostarp apzināta parādnieka manta, administrators sastāda parādnieka mantas pārdošanas plānu vai ziņojumu par parādnieka mantas neesamību. Attiecīgi var veidoties arī situācija, kurā administrators, veicot laikietilpīgas darbības, piemēram, apzinot parādnieka mantu, izvērtējot darījumus un veicot citus normatīvajos aktos noteiktos pienākumus, nonāk pie secinājuma, ka konkrētajā juridiskās personas maksātnespējas procesā nav mantas vai arī tās apmērs ir mazāks par depozīta apmēru (attiecīgi sastādāms ziņojums par parādnieka mantas neesamību saskaņā ar Maksātnespējas likuma 112. pantu).Vērtējot iespēju noteikt administratoram veicamās minimālās darbības, tādējādi samazinot maksātnespējas procesa izmaksas, tika secināts, ka visas administratoram līdz parādnieka mantas pārdošanas plāna vai ziņojuma par parādnieka mantas neesamību sastādīšanai veicamās darbības ir būtiskas un sekmē maksātnespējas mērķu sasniegšanu. Šādu minimālo darbību uzskaitījums nesasniegtu iecerēto mērķi, jo katrs maksātnespējas process vērtējams individuāli. Līdz ar to arī tajā veicamo darbību apjoms ir atšķirīgs. Ievērojot minēto, nebūtu optimāli izstrādāt arī veicamo darbību cenrādi. Tādējādi likumprojektā uzsvars likts uz kārtības noteikšanu, kādā "bezaktīvu maksātnespējas procesu" pie noteiktiem kritērijiem virzīt pabeigšanai saīsinātā procesa kārtībā. Norādāms, ka "bezaktīvu maksātnespējas procesu" īpatsvars ir liels. Atbilstoši Maksātnespējas kontroles dienesta apkopotajai informācijai, procesu skaits, kuros sastādīts ziņojums par parādnieka mantas neesamību 2016. gadā bijis 63 %, 2017. un 2018. gadā – 61 %, savukārt 2019. gadā – 59 %.[[11]](#footnote-11)Maksātnespējas likuma 170. panta pirmā daļas 2. punkts noteic, ka ar juridiskās personas maksātnespējas procesa nodrošināšanu saistītie šā procesa izdevumi, izņemot izdevumus, kas saistīti ar mantu, kura kalpo par nodrošinājumu, kā arī parādnieka saimnieciskās darbības turpināšanas pilnā vai ierobežotā apmērā nodrošināšanu, ja kreditoru sapulce tos nav atzinusi par pamatotiem, nedrīkst pārsniegt juridiskās personas maksātnespējas procesa depozīta apmēru, ja ir sastādīts ziņojums par mantas neesamību.Ar likumprojektu tiek piedāvāta "bezaktīvu maksātnespējas procesu" pabeigšana saīsinātā procesa kārtībā. Iespēja pabeigt "bezaktīvu maksātnespējas procesu" saīsinātā procesa kārtībā tiktu vērtēta, sastādot ziņojumu par parādnieka mantas neesamību, tādējādi nosakot to kā vienu no priekšlikumiem izlemšanai kreditoru sapulcē.Atbilstoši Maksātnespējas likuma 112. pantam ziņojumā par parādnieka mantas neesamību administrators norāda: 1) parādnieka finansiālo stāvokli; 2) izvērtējumu par iespējām atgūt šā likuma 93. pantā norādīto parādnieka mantu; 3) plānotās juridiskās personas maksātnespējas procesa izmaksas, ja tas tiks turpināts; 4) priekšlikumu nodrošināt juridiskās personas maksātnespējas procesa finansējumu; 5) priekšlikumu par juridiskās personas maksātnespējas procesa turpmāku risinājumu – izbeigt juridiskās personas maksātnespējas procesu vai to turpināt; 6) informāciju par nodomu vērsties pret parādnieka valdi saskaņā ar šā likuma 72.1 pantu. Likumprojekts paredz papildināt Maksātnespējas likuma 112. pantu, paredzot administratoram tiesības ziņojumā par parādnieka mantas neesamību izteikt priekšlikumu pabeigt maksātnespējas procesu saīsinātā procesa kārtībā. Vienlaikus, lai administrators varētu izteikt šādu priekšlikumu, iecerēts pārliecināties par šādu priekšnosacījumu izpildi: 1) administratoram nav nodoma vērsties pret parādnieka valdi saskaņā ar Maksātnespējas likuma 72.1 pantu (pēc būtības netiek saskatīta parādnieka pārvaldes institūcijas iespējamā ļaunprātība); 2) administrators neredz pamatu celt prasību par parādnieka mantas atgūšanu (Maksātnespējas likuma 93. pants); 3) administrators ir iekļāvis Maksātnespējas kontroles dienestu kreditoru prasījumu reģistrā, pamatojoties uz Maksātnespējas kontroles dienesta prasījuma tiesībām attiecībā uz tā piešķirto naudas līdzekļu atmaksāšanu, kuri izmaksāti no darbinieku prasījumu garantiju fonda līdzekļiem, ja tas ir attiecināms.Vienlaikus likumprojekts paredz, ja 15 dienu laikā no dienas, kad nosūtīts ziņojums par parādnieka mantas neesamību, kreditori ir piekrituši maksātnespējas procesa pabeigšanai saīsinātā procesa kārtībā, administrators nekavējoties par to iesniedz paziņojumu Maksātnespējas kontroles dienestā, izmantojot Elektronisko maksātnespējas uzskaites sistēmu (turpmāk – Sistēma), vienlaikus ziņas no Sistēmas nekavējoties tiek nodotas atbildīgajai iestādei ieraksta veikšanai maksātnespējas reģistrā. Ieraksts maksātnespējas reģistrā nodrošina publisko ticamību, ievērojot Maksātnespējas likuma 12. pantu, par to, ka konkrētais juridiskās personas maksātnespējas process tiks virzīts pabeigšanai saīsinātā procesa kārtībā. Līdz ar to, lai nodrošinātu ziņu par maksātnespējas procesa pabeigšanu saīsinātā procesa kārtībā ierakstīšanu maksātnespējas reģistrā, nepieciešams papildināt arī Maksātnespējas likuma 58. pantu, paplašinot juridiskās personas maksātnespējas procesa publicitāti, iekļaujot arī ziņas par konkrētā maksātnespējas procesa pabeigšanu saīsinātā procesa kārtībā. Papildu maksātnespējas reģistram, informācijas par maksātnespējas procesa īstenošanu saīsinātā procesa kārtībā pieejamība jānodrošina arī portālā e-Justice atbilstoši Eiropas Parlamenta un Padomes 2015. gada 20. maija regulā (ES) 2015/848 par maksātnespējas procedūrām[[12]](#footnote-12) noteiktajam. Pielāgošanu Sistēmā un maksātnespējas reģistrā iepriekšminētās atzīmes ierakstīšanai maksātnespējas reģistrā un datu publiskās pieejamības nodrošināšanai iespējams veikt ne agrāk kā trīs mēnešu laikā no regulējuma pieņemšanas, savukārt datu apmaiņas izveidošanai nepieciešams paredzēt vismaz sešu mēnešu ilgu periodu. Attiecīgi, ievērojot iepriekš minēto, likumprojekts paredz arī pārejas noteikumus attiecībā uz šā regulējuma spēkā stāšanos. Vēršama uzmanība, ka maksātnespējas procesa pabeigšana saīsinātā procesa kārtībā ietekmēs kreditoru prasījuma iesniegšanas maksimālo termiņu (seši mēneši). Līdz ar to papildināms Maksātnespējas likuma 73. pants, paredzot, ja maksātnespējas reģistrā ierakstītas ziņas par juridiskās personas maksātnespējas procesa pabeigšanu saīsinātā procesa kārtībā un kreditors savu prasījumu nav iesniedzis šā panta pirmajā daļā noteiktajā termiņā, viņš savu prasījumu pret parādnieku var iesniegt ne vēlāk kā līdz brīdim, kad tiesā iesniegts pieteikums par maksātnespējas procesa izbeigšanu. Pēc pieteikuma iesniegšanas tiesā kreditors zaudē savas prasījuma tiesības pret parādnieku.Lai gan atbilstoši Maksātnespējas likuma 121. panta pirmajai daļai un 124. panta pirmajai daļai individuālajam komersantam un lauksaimniecības produktu ražotājam maksātnespējas procesu īsteno saskaņā ar juridiskās personas maksātnespējas procesa nosacījumiem, ja šajā nodaļā nav noteikts citādi, juridiskās personas maksātnespējas procesa pabeigšanas saīsinātā procesa kārtībā piemērošanas iespēja uz individuālajiem komersantiem un lauksaimniecības produktu ražotājiem, nav plānots attiecināt. Minētais pamatojams ar konkrēto subjektu atbildību par uzņemtajām saistībām (atbild ar visu savu mantu). Papildu norādāms, ka nodrošinot nacionālā regulējuma atbilstību Eiropas Parlamenta un Padomes 2019. gada 20. jūnija direktīvai (ES) Nr. 2019/1023 par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju), plānotas izmaiņas arī attiecībā uz šo subjektu maksātnespējas procesiem.Papildus norādāms, ka, ņemot vērā, ka Maksātnespējas likuma 141. pantā, kas regulē kreditoru prasījumu iesniegšanu fiziskās personas maksātnespējas procesā ir atsauce uz Maksātnespējas likuma XIII nodaļu, nepaciešams ietvert regulējumu, ka attiecībā uz kreditoru prasījumu iesniegšanu fiziskās personas maksātnespējas procesos pēc būtības nav piemērojami nosacījumi par saīsinātā procesa kārtību.Noslēgumā vēršama uzmanība, ka pamatnostādnes un plāns tika izstrādāts atbilstoši tā izstrādes laikā aktuāliem jautājumiem maksātnespējas jomā. Pamatnostādnes kā vidēja termiņa attīstības plānošanas dokuments, īpaši vērtējot to ieviešanu un izpildi, ir skatāms kopsakarā ar izmaiņām gan maksātnespējas jomu regulējošajos normatīvajos aktos, gan maksātnespējas nozarē kopumā.Padomes sēdē tika skatīti ar administratora profesiju saistītie plāna pasākumi – personu loka, kuras tiesīgas pildīt administratora pienākumus, paplašināšana, administratora palīga institūta izveidošana, vienlaikus paredzot, ka pirms ienākšanas administratora profesijā personai noteiktu laiku jāpraktizē kā administratora palīgam, pakāpeniski pārtraukt papildu administratoru iesaistīšanu profesijā, novērtēt optimālo administratoru skaitu, savukārt, kad optimālais administratoru skaits ir sasniegts, iesaistīšanu administratora profesijā atjaunot, kā arī pārskatīt gadījumus administratora izslēgšanai no profesijas. Vienlaikus tika skatīts novērtējumā ietvertais ieteikumus par iespēju tiesību aktos noteikt objektīvus kritērijus administratora amata pretendentu reputācijas novērtēšanai un izvērtēt iespēju iecelšanas nejaušajā sistēmā ieviest administratoru kategorijas.Vērtējot plāna pasākumu par personu loka, kuras tiesīgas pildīt administratora pienākumus paplašināšanu, secināts, ka automātiska (bez eksaminācijas procesa) personu loka, kuras tiesīgas pildīt administratora pienākumus, paplašināšana ilgtermiņā var atstāt negatīvu ietekmi uz administratora profesiju. Tiesiskais regulējums skaidri noteic, kritērijus, kādiem personai ir jāatbilst, lai ieņemtu administratora amatu, kā arī paredz kārtību, kādā tiek nodrošināta administratora iecelšana amatā. Līdz ar to ikviena persona, kas vēlas ieņemt administratora amatu, atbilstot kritērijiem un izpildot noteiktos priekšnosacījumus, var kļūt par administratoru.Savukārt attiecībā uz citiem plānā ietvertajiem pasākumiem un novērtējumā ietvertajiem ieteikumiem, kas tika apspriesti, no Padomes, Darba grupas locekļiem netika saņemts pārliecinošs atbalsts, līdz ar to šobrīd to virzība netiek nodrošināta.**5. Grozījumi saistībā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (turpmāk – Likums) noteikto Maksātnespējas kontroles dienesta kompetenci.** Likuma 78. panta pirmās daļas 1., 2., 3., 4., 5. un 6. punktā noteiktās sankcijas attiecībā uz administratoriem piemēro Maksātnespējas kontroles dienests pēc uzraudzības un kontroles institūcijas – Administratoru asociācijas – ierosinājuma. Savukārt Likuma 78. panta pirmās daļas 1.-6. punkts noteic, ka par normatīvo aktu pārkāpumu noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā, tai skaitā attiecībā uz klienta izpēti, darījuma attiecību un darījumu uzraudzību, ziņošanu par aizdomīgiem darījumiem, informācijas sniegšanu uzraudzības un kontroles institūcijai vai Finanšu izlūkošanas dienestam, atturēšanos no darījuma veikšanas, līdzekļu iesaldēšanu, iekšējās kontroles sistēmu, informācijas glabāšanu un iznīcināšanu, kā arī par Regulas Nr. 2015/847 pārkāpumu likuma subjektam var piemērot šādas sankcijas: 1) izteikt publisku paziņojumu, norādot par pārkāpumu atbildīgo personu un pārkāpuma būtību; 2) izteikt brīdinājumu; 3) uzlikt par pārkāpumu atbildīgajai personai (fiziskajai vai juridiskajai) soda naudu līdz 1 000 000 *euro*; 4) apturēt vai pārtraukt darbību (tai skaitā apturēt vai anulēt licenci (sertifikātu) vai anulēt ierakstu attiecīgajā reģistrā, apturēt saimniecisko darbību, piemērot liegumu izmaiņu reģistrācijai komercreģistrā komercsabiedrības reorganizācijai un dalībnieku maiņai) un dot kredītiestādēm vai maksājumu pakalpojumu sniedzējiem rīkojumus par likuma subjekta norēķinu operāciju daļēju vai pilnīgu apturēšanu; 5) noteikt pagaidu aizliegumu par pārkāpumu atbildīgajai personai pildīt tai likuma subjekta noteiktos pienākumus; 6) pienākumu veikt noteiktu rīcību vai atturēties no tās; 7) uzlikt par pienākumu likuma subjektam atcelt par pārkāpumu atbildīgo personu no amata.Atbilstoši minētajam, šobrīd ir iespējams piemērot Likuma regulējumu, lai lemtu jautājumu par administratora atcelšanu no amata vai atstādināšanu no amata darbības veikšanas, piemērojot Likuma 78. panta pirmās daļas 4. punktu, ja viņš būtu pārkāpis Likuma prasības, jo sankciju piemērošana ir tieši noteikta Likumā. Vienlaikus no spēkā esošā regulējuma neizriet, ka administratoram, ja viņš atcelts no amata par Likuma pārkāpumu un viņam piemērota iepriekš minētajā punktā noteiktā sankcija, būtu ierobežojums jebkad vai noteiktu laiku pēc atcelšanas no amata atkārtoti pretendēt uz administratora amatu. Ievērojot minēto, Maksātnespējas likumā ietverams ierobežojums piecus gadus pretendēt uz administratora amatu, ja administrators atcelts no amata, pamatojoties uz Likuma 78. panta pirmās daļas 4. punktu. Līdzīgs ierobežojums paredzams arī attiecībā uz tiesiskās aizsardzības procesa uzraugošās personas amata ieņemšanu. Savukārt, lai stiprinātu tiesisko noteiktību attiecībā uz amata jautājumu regulējumu Maksātnespējas likumā, papildināms Maksātnespējas likuma 17.2 pants un 17.3 pants, nosakot, ka Likuma 78. panta pirmās daļas 4. punkta sankcijas piemērošana vienlaikus ir arī pamats administratora atcelšanai no amata vai arī atstādināšanai no amata darbības veikšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Maksātnespējas kontroles dienests, Latvijas Republikas Uzņēmumu reģistrs, Darba grupa.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Administratora amata pretendenti, administratori, tiesiskās aizsardzības procesa uzraugošās personas, kreditori, parādnieki un citas maksātnespējas procesā iesaistītās personas, Maksātnespējas kontroles dienesta nodarbinātie, eksaminācijas komisija, Padome.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam ir pozitīva ietekme uz tautsaimniecība, veicinot maksātnespējas procesa caurspīdīgumu. Paredzams, ka administratīvais slogs tiks samazināts gan administratoriem, gan Maksātnespējas kontroles dienestam, gan eksaminācijas komisijai, ievērojot to, ka administratora kvalifikācijas kontrole tiks īstenota reizi piecos gados, nevis reizi divos gados kā iepriekš. Administratīvā slogs samazināsies arī eksaminācijas komisijas sastāvā iekļautajam Administratoru asociācijas pārstāvim, jo ar likumprojektu tiek paredzēta atbrīvošana no kvalifikācijas eksāmena kārtošanas. Tāpat administratīvais slogs samazināsies, īstenojot iespēju virzīt juridiskās personas maksātnespējas procesu pabeigšanai saīsinātā procesa kārtībā, jo administrators ātrāk varēs iesniegt tiesā pieteikumu par maksātnespējas procesa izbeigšanu. Vienlaikus administratīvais slogs palielināsies administratoriem tajos gadījumos, kad tiks pieaicināts speciālists un par viņa pieaicināšanu tiks slēgs rakstveida līgums. Tāpat administratīvais slogs palielināsies Padomei, kurai būs jāizlemj jautājums par administratora eksāmena organizēšanu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021.gads | Turpmākie trīs gadi (*euro*) |
| 2022. gads | 2023. gads | 2024. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gads gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gads gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 23 997 | 0 | 0 | 0 |
| 2.1. valsts pamatbudžets | 0 | 0 | 0 | 23 997 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -23 997 | 0 | 0 | 0 |
| 3.1. valsts pamatbudžets | 0 | 0 | 0 | -23 997 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | X |  | X |   |   |
| 5. Precizēta finansiālā ietekme | X | 0 | X | -23 997 | X | 0 | 0 |
| 5.1. valsts pamatbudžets | 0 | -23 997 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu likumprojektā noteikto normu izpildi Tieslietu ministrijai nepieciešams papildu finansējums **23 997 *euro***:* apakšprogrammā 03.01.00 "Tiesu administrēšana" Sistēmas papildinājumu veikšanai nepieciešams papildu finansējums **2022. gadā 7444 *euro;***
* izveidojot jaunu atzīmes lauku izstrādes izmaksas sastāda 2605 *euro* (7 c/d x 372,20 *euro*);
* izstrādājot jaunu datu apmaiņas servisu starp Sistēmu un Uzņēmumu reģistra informācijas sistēmu (turpmāk – URIS). Izstrādes izmaksas sastāda 4839 *euro* (13 c/d x 372,20 *euro*).
* apakšprogrammā 06.01.00 "Juridisko personu reģistrācija" URIS papildinājumu veikšanai nepieciešams papildu finansējums **2022. gadā 16 553 *euro;***
* izveidojot jaunas ziņas – atzīmes par juridiskās personas maksātnespējas procesu īstenošanu saīsinātā procesa kārtībā, ierakstīšanu maksātnespējas reģistrā, kā arī iekļaušanu visos datu izplatīšanas kanālos (datu izplatīšanas servisi, informācijas pieejamība lapā <https://maksatnespeja.ur.gov.lv>, informācijas pieejamība portālā e-Justice). Izstrādes izmaksas sastāda 7841*euro* (144 c/h x 54,45 *euro*).
* izstrādājot jaunu datu apmaiņas servisu starp Sistēmu un URIS. Izstrādes izmaksas sastāda 8712 *euro* (160 c/h x 54,45 *euro*).
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav.  |
| 8. Cita informācija | Jautājumu par papildu nepieciešamā finansējuma piešķiršanu 2022. gadā Tieslietu ministrijas valsts pamatbudžeta apakšprogrammā 03.01.00 "Tiesu administrēšana" **7444** ***euro*** apmērā un apakšprogrammā 06.01.00 "Juridisko personu reģistrācija" **16 553** ***euro*** apmērā izskatīt Ministru kabinetā likumprojekta "Par valsts budžetu 2022. gadam" un likumprojekta "Par vidēja termiņa budžeta ietvaru 2022., 2023. un 2024. gadam" sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nepieciešami grozījumi Ministru kabineta noteikumos Nr. 288, paredzot kārtību, kādā organizējams eksāmens, ja ir tikai viens tā kārtotājs, kārtību, kādā eksaminācijas komisijas sastāvā iekļautais Administratoru asociācijas pārstāvis apliecina kvalifikācijas pilnveides pasākumu apmeklējumus, un kārtību, kādā tiek pagarināts minētās personas amata apliecības derīguma termiņš, kā arī kārtību, kādā Maksātnespējas kontroles dienests nodrošina administratora eksāmena organizēšanu pēc attiecīgā Padomes lēmuma. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības ietvaros likumprojekts tika publicēts Tieslietu ministrijas un Valsts kancelejas tīmekļvietnē. Likumprojekta izstrādes ietvaros 2020. gada 5. novembrī un 12. novembrī norisinājās Darba grupas sanāksmes. Savukārt ar likumprojektu plānotās izmaiņas administratora eksāmena organizēšanā tiks apspriestas Padomes 2021. gada 25. marta sēdē.  |
| 2. | Sabiedrības līdzdalība projekta izstrādē | Informācija par likumprojektu un sabiedrības līdzdalības aktivitātēm tiks ievietota Tieslietu ministrijas (<https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-maksatnespejas-likuma-lidz-2021-gada-8-martam>) un Valsts kancelejas (<https://www.mk.gov.lv/lv/ministru-kabineta-diskusiju-dokumenti>) tīmekļvietnē. Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēja līdzdarboties likumprojekta izstrādē, rakstiski sniedzot viedokli (iebildumus un priekšlikumus) par likumprojektu. Informācija par iespēju sniegt viedokli par likumprojektu tika nosūtīta Darba grupas locekļiem 2021. gada 23. februārī.  |
| 3. | Sabiedrības līdzdalības rezultāti | Sabiedrības līdzdalības ietvaros par likumprojektu viedokli sniedza Darba grupas locekļi (Latvijas Universitātes Juridiskā fakultāte, Latvijas Zvērinātu advokātu padome, Ārvalstu investoru padome Latvijā, Finanšu nozares asociācija, Maksātnespējas kontroles dienests). Apkopojot rakstiski sniegtos viedokļus par likumprojektu, secināts, ka kopumā likumprojekta tālākā virzība no Darba grupas locekļiem tiek atbalstīta, vienlaikus atzinīgi novērtētas vairākas likumprojektā ietvertās iniciatīvas, piemēram, par administratora amata apliecības derīguma termiņa pagarināšanu un par izmaksu kontroles mehānismiem. Tāpat no saņemtajiem viedokļiem izrietēja nepieciešamība skaidrot maksātnespējas procesa virzīšanu pabeigšanai saīsinātā procesa kārtībā – tā nepieciešamību un piemērošanas jautājumus (Ārvalstu investoru padomes Latvijā sniegtais viedoklis). Jāvērš uzmanība, ka atsevišķi sabiedrības līdzdalības procesā iegūtie viedokļi, kas nav iestrādāti šajā likumprojektā, ir atzīti par tādiem, kurus nepieciešams virzīt izskatīšanai Darba grupā. Atsevišķas iniciatīvas likumprojektā iestrādātas jau pēc sabiedrības līdzdalības procesa noslēgšanās. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Maksātnespējas kontroles dienests, Latvijas Republikas Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiek veidotas, esošās institūcijas netiek likvidētas vai reorganizētas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Anfimova 67046139

Naira.Anfimova@tm.gov.lv

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Pieejams: <https://www.vestnesis.lv/op/2016/186.2>.  [↑](#footnote-ref-1)
2. Starptautiskā Valūtas fonda novērtējums par maksātnespējas sistēmu Latvijā, 2019. gads. Pieejams: <https://www.tm.gov.lv/lv/pieejams-starptautiska-valutas-fonda-novertejuma-zinojums-par-maksatnespejas-regulejumu-latvija>. [↑](#footnote-ref-2)
3. Grozījumi Maksātnespējas likumā. Pieejams: <https://www.vestnesis.lv/op/2017/5.5>. [↑](#footnote-ref-3)
4. Grozījumu Maksātnespējas likumā sākotnējās ietekmes novērtējums (anotācija).Pieejams: <http://titania.saeima.lv/LIVS12/SaeimaLIVS12.nsf/0/46F0710633B835A1C22580650038AEF9?OpenDocument#a>. [↑](#footnote-ref-4)
5. Latvijas Republikas Uzņēmumu reģistra vestais maksātnespējas reģistrs. Pieejams: <https://maksatnespeja.ur.gov.lv/insolvency/practitioner/lv>. [↑](#footnote-ref-5)
6. Starptautiskā Valūtas fonda novērtējums par maksātnespējas sistēmu Latvijā, 2019. gads, 15. lp. Pieejams: <https://www.tm.gov.lv/sites/tm/files/latvija20svf20novertejums20par20maksatnespejas20regulejumu1.pdf>. [↑](#footnote-ref-6)
7. Ministru kabineta noteikumu Nr. 288 V nodaļa. [↑](#footnote-ref-7)
8. Maksātnespējas kontroles dienesta 2019. gada ziņojums, 12. lp. Pieejams: <https://www.mkd.gov.lv/lv/media/142/download>. [↑](#footnote-ref-8)
9. Tieslietu ministrijas priekšlikumi likumprojektam "Grozījumi Maksātnespējas likumā" (reģ. Nr. 653/Lp13). Pieejams: <https://titania.saeima.lv/LIVS13/SaeimaLIVS13.nsf/0/751B6BF70B8156D0C22585A800223723?OpenDocument>. [↑](#footnote-ref-9)
10. Ar grozījumiem Ministru kabineta 2015. gada 24. novembra noteikumos Nr. 656 "Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšana", kas spēkā stājās 2021. gada 1. janvārī. Pieejams: <https://www.vestnesis.lv/op/2020/234.13>; Atbilstoši Maksātnespējas likuma 62. panta pirmajai daļai depozītu sastāda divas minimālās mēnešalgas. [↑](#footnote-ref-10)
11. Sk. Maksātnespējas kontroles dienesta 2019. gada ziņojumu. Pieejams: <https://www.mkd.gov.lv/lv/gada-zinojumi>. [↑](#footnote-ref-11)
12. Eiropas Parlamenta un Padomes 2015. gada 20. maija regula (ES) 2015/848
par maksātnespējas procedūrām. Pieejama: <https://eur-lex.europa.eu/legal-content/LV/TXT/PDF/?uri=CELEX:32015R0848&from=LV>. [↑](#footnote-ref-12)